KOMISIJOS REGLAMENTAS (EB) Nr. 1517/2007
2007 m. gruodžio 19 d.
iš dalies keičiantis Tarybos reglamento (EEB) Nr. 2092/91 III priedą dėl leidžiančios nukrypti nuostatos taikymo ekologiškų ir neekologiškų pašarų gamybos linijų atskyrimui
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. birželio 24 d. Tarybos reglamentą (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų (1), ypač į jo 13 straipsnio antrą įtrauką,
kadangi:
(1)
Reglamento (EEB) Nr. 2092/91 III priedo E dalies 3 punkto antroje pastraipoje numatyta leidžianti nukrypti nuostata, pagal kurią galima nesilaikyti įpareigojimo visą ūkiuose naudojamą įrangą Tarybos reglamente (EEB) Nr. 2092/91 nurodytiems kombinuotiesiems pašarams ruošti visiškai atskirti nuo įrangos kombinuotiesiems pašarams, kuriems tas reglamentas netaikomas, ruošti. Šios leidžiančios nukrypti nuostatos galiojimas baigiasi 2007 m. gruodžio 31 d.
(2)
Patirtis rodo, kad operatoriai plačiai taiko šią leidžiančią nukrypti nuostatą. Kad ta pati gamybos linija galėtų būti naudojama ekologiškiems ir neekologiškiems pašarams gaminti skirtingu metu, būtina taikyti atitinkamas valymo priemones, kurios garantuotų ekologiškų pašarų gamybos integralumą. Yra įrodyta, kad tokios priemonės gali būti veiksmingos, jei jų taikymas griežtai prižiūrimas.
(3)
2007 m. birželio 28 d. Tarybos reglamento (EB) Nr. 834/2007 dėl ekologinės gamybos ir ekologiškų produktų ženklinimo ir panaikinančio Reglamentą (EEB) Nr. 2092/91 (2) 18 straipsnyje nustatyta, kad perdirbtų ekologiškų pašarų gamyba turi būti atskiriama nuo perdirbtų neekologiškų pašarų gamybos laiko arba vietos atžvilgiu.
(4)
Todėl tikslinga pratęsti leidžiančios nukrypti nuostatos taikymą, kol 2009 m. sausio 1 d. įsigalios Reglamentas (EB) Nr. 834/2007.
(5)
Todėl reikėtų atitinkamai iš dalies pakeisti Reglamentą (EEB) Nr. 2092/91.
(6)
Šiame reglamente numatytos priemonės atitinka Reglamento (EEB) Nr. 2092/91 14 straipsniu įsteigto Komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2092/91 III priedo E dalies 3 punkto antroje pastraipoje data „2007 m. gruodžio 31 d.“ pakeičiama data „2008 m. gruodžio 31 d.“.
2 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. gruodžio 19 d.